
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                      Bucureşti, 27.06.2006

                      Nr.  P.l.x – 364/2006
	                                                                           Bucureşti, 10.05.2006

                                                                           Nr.  Pl.x – 289/2006


RAPORT

              asupra propunerii legislative pentru modificarea şi completarea Legii nr. 4/1953 privind Codul familiei

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi completarea Legii nr. 4/1953 privind Codul familiei, trimisă cu adresa  P.l.x 364 din 25 aprilie 2006, înregistrată sub nr. 31/570 din 26 aprilie 2006.    

Potrivit prevederilor art. 75 din Constituţia României, republicată, şi ale art.92 alin. (9) pct.1, din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins prezenta propunere legislativă, în şedinţa din 18 aprilie 2006.

Consiliul Legislativ a avizat favorabil propunerea legislativă, cu  unele observaţii, conform avizului nr. 1587 din 8 noiembrie 2005.

Guvernul, prin punctul său de vedere, transmis prin adresa nr. 162 din 13 ianuarie 2006, nu susţine adoptarea acestei iniţiative legislative. 

Comisia pentru drepturile omului, culte şi problemele minorităţilor naţionale a avizat negativ propunerea legislativă, conform avizului nr. 25/398 din 19 mai 2006. 

Propunerea legislativă supusă dezbaterii are ca obiect de reglementare modificarea unor prevederi existente în Codul familiei privind situaţia juridică reală a copilului născut în timpul căsătoriei, a posibilităţii invocării ca motiv de divorţ a stării de sănătate a celuilalt soţ, precizarea că “ pentru motive temeinice “ copiii pot fi încredinţaţi unor rude sau altor persoane, cu consimţământul acestora, numai atunci când aceştia nu pot fi încredinţaţi unuia dintre părinţi. De asemenea se solicită abrogarea art. 117 lit. d) , precum şi intervenţia asupra unor alte articole.

În conformitate cu prevederile art. 61 din Regulamentul Camerei Deputaţilor, republicat, membrii comisiei au examinat proiectul de lege susmenţionat, în şedinţa din 27 iunie 2006. La lucrările comisiei a participat, în calitate de invitaţi, din partea Ministerului Justiţiei, doamna Katalin Barbara Kibedi ministru secretar de stat.

 În urma examinării iniţiativei legislative şi a opiniilor exprimate de către membrii Comisie şi de către invitaţi s-a constatat că propunerea legislativă vizează modificări care au fost cuprinse deja în proiectul Codului civil în vederea realizării unei reglementări unitare a materiei, ţinându-se cont de convenţiile internaţionale la care România este parte, cum este şi Convenţia cu privire la drepturile copilului, precum şi de principiile conţinute de recomandările europene în domeniu.
Din numărul total de 26 membri ai Comisiei juridice, de disciplină şi imunităţi au participat 15 deputaţi.

Faţă de considerentele menţionate mai sus membrii comisiei au hotărât, cu majoritate de voturi, să propună plenului Camerei Deputaţilor respingerea propunerii legislative pentru modificarea şi completarea Legii nr. 4/1953 privind Codul familiei.


În raport cu obiectul şi conţinutul său, propunerea legislativă face parte din categoria legilor ordinare. 

                   PREŞEDINTE,                                                              SECRETAR,

                    Sergiu Andon                                                               George Băeşu

         Consilier,

Nicoleta Segărceanu

